Bybelskool oor Spreuke » Somerstrand Gemeente
Slagspreuke vir die lewe
Die boek Spreuke is saamgestel uit hoofsaaklik kort stellings of spreuke. Hierdie spreuke vang lewenswaarhede of –wyshede vas sodat jy daaruit die beginsels van die lewe kan leer ken, met groter onderskeiding jou eie en ander se gedrag kan beoordeel en met meer oorleg kan leef (1:2). Hierdie versameling God-gegewe oortuigings, oor die breë spektrum van die lewe, is daarom 'n goudmyn van slagspreuke vir die lewe: "the scrapbook of common grace" (Martin).
Praktiese benadering tot die lewe
Spreuke leer jou die geheim ken van die lewe coram Deo (voor God), sodat jy met wysheid en oorleg kan leef (1:3) en die dwaasheid kan vermy (1:7).
Spreuke wil jou inspireer om die wysheid na te jaag, nie net in terme van wat in die boek self opgeteken is nie, maar ook om ons eie oortuigings in ons lewe saam met God en mekaar te vind en formuleer. Die boek werk nie soseer met groot of abstrakte teorieë of selfs godsdiens-kategese as sodanig nie, maar met 'n doodgewone common sense praktiese benadering tot die lewe voor God en die wêreld, geïllustreer met vele stories, beelde, onthoubare slagspreuke en gesegdes. Maclaren beskryf die boek daarom as "portable medicine for the fevers of youth" en voeg by dat dié medisyne werk of jy die dokter ken of nie (Zondervan Bible Commentary, 654)!
Bou jou kapasiteit vir wysheid
Met die waarhede en wyshede van die boek Spreuke as gids kan ook jy 'n ekspert in die lewe word! In die proses bou Spreuke jou kapasiteit vir wysheid, en vir wyse gedrag, sodat jy:
kan weet wanneer iemand verstandig praat (1:2) – bv "'n Oorwoë mening is diep waters, 'n verstandige mens skep daaruit" – 20:5 (18:4) – verstandigheid het met diepte te make;
'n sin vir regverdigheid kan ontwikkel (1:3) – bv "'n troon word deur regverdigheid bestendig" – 16:12 – Spreuke was die King III Corporate Governance uitgawe van sy tyd!;
met oorleg kan optree (1:4) – bv "My seun, behou die takt en oorleg, moet dit nie uit die oog verloor nie" – 3:21;
tot dieper insig kan kom (1:5-6) – bv "Iemand wat goeie insig het, geniet goedgesindheid" – 13:15;
nie sal toegee as daar verleiding of dwaasheid oor jou pad kom nie (1:7, 10) – bv "Moenie agter die goddeloses aanloop nie, vermy die pad van slegte mense" – 4:14.
Kom leer by die wyses uit die verlede sodat jy nie net self wys kan leef nie, maar ook 'n wyse kan word.
Registreer by bybelskool.com om die dagstukkies elke weeksdag te ontvang. Eerste dagstukkie 25 Julie.
Skryf in by die kerkkantoor (0415835115) om die byeenkomste Woensdagaande te kan bywoon (tot 12 Sept). Eerste byeenkoms Woensdag 25 Julie 18:30